หนี้สาธารณะพุ่ง แตะ5.95ล้านล้าน
สบน.แจงหนี้ประเทศเดือน ก.ค. พุ่งแตะ 5.95 ล้านล้าน  คิดเป็น 42.8% ของจีดีพี
27 ก.ย. 2559

สบน.แจงหนี้ประเทศเดือน ก.ค. พุ่งแตะ 5.95 ล้านล้าน  คิดเป็น 42.8% ของจีดีพี 
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ วันที่ 31 ก.ค. 2559 อยู่ที่ 5.95 ล้านล้านบาท คิดเป็น 42.89% ของจีดีพี  เพิ่มขึ้นจากเดือนก่อน 3.4 หมื่นล้านบาท แบ่งเป็นหนี้ของรัฐบาล 4.4 ล้านล้านบาท เพิ่มขึ้น 2.87 หมื่นล้านบาท เนื่องจากกู้เงินเพื่อชดเชยการขาดดุลงบประมาณ 1.1 หมื่นล้านบาท และกู้เงินเพื่อลงทุน 5,770 ล้านบาท ชำระหนี้กู้โดยตรง 2.22 หมื่นล้านบาท ชำระหนี้ชดเชยความเสียหายกองทุนเพื่อการฟื้นฟูฯ 9,900 ล้านบาท 
ขณะที่หนี้ของรัฐวิสาหกิจที่ไม่เป็นสถาบันการเงิน 1.01 ล้านล้านบาท ลดลง 5,110 ล้านบาท ส่วนหนี้ของรัฐวิสาหกิจที่เป็นสถาบันการเงิน 5.14 แสนล้านบาท ลดลง 2,730 ล้านบาท
ทั้งนี้ แบ่งเป็นหนี้ในประเทศ 5.61 ล้านล้านบาท คิดเป็น 94.22% และหนี้ต่างประเทศ 3.44 แสนล้านบาท คิดเป็น 7.78% หรือแบ่งเป็นหนี้ระยะยาว 5.08 ล้านล้านบาท คิดเป็น 85.40% หนี้ระยะสั้น 8.69 แสนล้านบาท คิดเป็น 14.60%
สำหรับเดือน ก.ค. 2559 สบน.บริหารหนี้ 1.86 แสนล้านบาท แบ่งเป็นหนี้รัฐบาล 1.58 แสนล้านบาท ได้แก่ การกู้เงินในประเทศ 1.32 หมื่นล้านบาท กู้ต่างประเทศ 4,190 ล้านบาท การปรับโครงสร้างหนี้ในประเทศ 1.06 แสนล้านบาท ปรับโครงสร้างหนี้ต่างประเทศ 1,750 ล้านบาท และการชำระหนี้ 3.21 หมื่นล้านบาท และหนี้รัฐวิสาหกิจ 2.84 หมื่นล้านบาท